נענע10 - הממשלה הביעה הסתייגות מהמחיר שדורשת חמאס - חדשות
הממשלה הביעה הסתייגות מהמחיר שדורשת חמאס
עודכן 00:25 11/04/2007
ראש הממשלה דן עם שר הביטחון, ראש השב"כ והממונה על שחרור החטופים במשרד רה"מ על רשימת האסירים שהפלסטינים דורשים לשחרר תמורת גלעד שליט. מהדיון עלה כי ישראל מאוכזבת ומסתייגת מהמחיר שדורשים בחמאס. ברשימה נמצאים גם אסירים עם דם הידיים, ביניהם מתכנן רצח רחבעם זאבי. ביום ראשון תידון הרשימה בקבינט המדיני-בטחוני
הממשלה הביעה הסתייגות מהמחיר שדורשת החמאס תמורת החייל גלעד שליט, כך נמסר אמש (שלישי) מלשכת ראש הממשלה, אהוד אולמרט, שכינס דיון מיוחד בנושא רשימת האסירים אותם מבקשים הפלסטינים לשחרר תמורת שחרורו של שליט.
מנהיגים פלסטיניים העצורים בישראל (צילום: רויטרס)
"ישראל מביעה אכזבה והסתייגות מרשימת האסירים שמסרה החמאס", נאמר בהודעת לשכת אולמרט. עוד נמסר כי ישראל תמשיך את המגעים עם מצרים בנושא זה". ביום ראשון יכנס אולמרט את הקבינט המדיני-בטחוני לדיון ברשימת האסירים. גורם בתנועת החמאס אמר כי עמדת ישראל בנוגע לרשימת האסירים - מסכנת את העסקה לשחרור גלעד שליט.
בדיון המיוחד השתתפו, בין השאר, שר הביטחון, עמיר פרץ, ראש השב"כ יובל דיסקין והממונה על שחרור החטופים במשרד ראש הממשלה, עופר דקל, שהציג בפני המשתתפים את הרשימה שהועברה לישראל על ידי המצרים, ובה 450 שמות של אסירים אותם מבקשים הפלסטינים לשחרר. הדיון התקיים בלשכתו של ראש הממשלה.
ראש הממשלה הפלסטינית, איסמאעיל הנייה, אמר היום כי הפלסטינים רציניים באשר לעסקת חילופי האסירים, וכי "הכדור נמצא כעת במגרש של ישראל". הבוקר איים בכיר בתנועת החמאס בעזה כי שליט לא ישוחרר אם ישראל תסרב לשחרר גם אסירים רוצחים הכלואים בשטחה.
ברשימה: גם אסירים עם "דם על הידיים"
הוריו של סמ"ר רז מינץ, שנהרג לפני כחמש וחצי שנים בפיגוע ירי, חלוקים בשאלה אם יש לשחרר אסירים עם דם על הידיים בתמורה לשחרורו של החייל החטוף, גלעד שליט.
אתמול פרסם אתר אינטרנט המקורב לחמאס רשימה הכוללת 45 שמות של אסירים שחמאס דרש לשחררם כחלק מעסקת חילופי השבויים. ברשימה כלולים לא רק מנהיגי ארגוני טרור למיניהם, אלא גם פעילי ארגונים שנידונו לעשרות מאסרי עולם באשמת הריגתם של עשרות ישראלים.
עוד נמצאים ברשימה מרואן ברגותי, מנהיג הפתח; עבדאללה ברגותי, ממפקדי הזרוע הצבאית של חמאס, שנידון ל-67 מאסרי עולם באשמת הריגת עשרות ישראלים ושורה של פיגועי התאבדות; יחיא סנוואר, ממקימי הזרוע הצבאית של החמאס; וחסן סלאמה, ממתכנני גל הפיגועים בישראל לאחר חיסול יחיא עייש ומראשי הזרוע הצבאית של התנועה.
בכיר בחמאס: שליט לא ישוחרר אם ישראל לא תיענה לדרישות »